શહેરમાં મ્યુનિ. માલિકીના ૨૩૦ બગીચા છે, જે પૈકી અડધોઅડધ બગીચા એક ખાનગી કંપનીને સોંપાયા છે. નવા પશ્ચિમ ઝોનની વાત કરીએ તો આ ઝોનમાં સૌથી વધુ ૯૪ બગીચા છે. નવા પશ્ચિમ ઝોનના બગીચા, ટ્રાફિક આઇલેન્ડ, રોડ સાઇડ સેન્ટ્રલ વર્ક, મોડલ રોડના પ્લાન્ટેશનને પાણી પાવા માટે પુનઃ બાગ-બગીચા વિભાગે લગભગ રૂ. ૯૮ લાખનો અંદાજ મૂકીને ખળભળાટ મચાવી દીધો છે, જોકે બગીચાઓની યાદી ગાયબ છે. ચાર હજાર લિટરનાં વોટર ટેન્કરથી પાણી સપ્લાય કરવાના કામમાં કૌભાંડ ચાલતાં હોવાની જાણકારી શાસકોને પણ છે. એટલે જ વોટર ટેન્કરના કાગળ પરના ફેરાને અટકાવવા શાસક પક્ષે જે તે ટેન્કર ચાલક પાણીનો છંટકાવ કર્યા બાદ સ્થાનિક લોકોની સહી મેળવે તેવો નિયમ તાજેતરમાં દાખલ કર્યો છે. તેમ છતાં બનાવટી સહી કરાઇ છે કે કેમ તેનું ક્રોસ ચેકિંગ બાગ-બગીચા વિભાગ જ કરતું હોઇ સરવાળે કુલડીમાં ગોળ ભંગાય છે.